Calixtus episcopus, servus servorum Dei, venerabilibus fratribus episcopis in quorum parrochiis Marciniacensium sunt beneficia monacharum, salutem et apostolicam benedictionem. Quoniam vestri officii cura est paci ecclesiarum diligentius providere, dilectionem vestram monendo rogamus quatenus ea quae juris sunt ancillarum Dei Marciniaci degentium, pia protectionis manu servetis, et a violentis exactoribus defendatis. Si autem aliquis res earum vel auferre, vel diminuere praesumpserit, vestrae censuram justitiae ei celerius opponatis. Quanto enim sexus earum fragilior esse dignoscitur, tanto clementiori indiget protectione. Omnibus autem benefactoribus earum sit remissio peccatorum et salus in perpetuum. Datum Romanis decimo sexto calendas martii.